Ramaphosa vra ‘groter waaksaamheid’ rakende Covid-19 Pres. Cyril Ramaphosa. (Foto: Elmond Jiyane/GCIS) Daar moet nou nog groter waaksaamheid wees om die koronavirus te probeer stuit aangesien ŉ oplewing van enige aard ŉ drastiese invloed sal hê op die bestaande vordering asook die ekonomie. “Met die feestyd wat nader kom, is dit van sleutelbelang dat ons nie die argitekte van ons eie ondergang word nie,” sê pres. Cyril Ramaphosa in sy weeklikse nuusbrief. Die president sal na verwagting dié week die land toespreek. Die nasionale bevelraad vir die hantering van kwessies rakende die koronavirus vergader weer vandeesweek en sal daarna ŉ verslag aan die kabinet voorlê. Om ŉ tweede golf Covid-19-infeksies te voorkom, moet daar aan die gesondheidsriglyne wat steeds geld, voldoen word. “Wanneer ons nie ŉ masker tydens ŉ sosiale byeenkoms dra nie, stel ons nie net onsself en ander in gevaar nie – ons stel ook ons ekonomiese herstel in gevaar.” Ramaphosa meen die dra van maskers, die handhawing van sosiale afstand en om gereeld hande te was, het die land gehelp om die ergste uitwerking van die pandemie te oorkom. “Ons moet onthou watter opofferings ons aan die begin moes maak om die verspreiding van die virus te keer. Hoewel die meeste sosiale en ekonomiese aktiwiteite hervat is, moet ons steeds aan al die gesondheidsmaatreëls voldoen. Dit is noodsaaklik indien ons ons ekonomie wil herbou en die krisis agter ons plaas.” Ramaphosa het verder die regering se reaksie op die pandemie geloof. Hy het verwys na die spesiale toelaes wat beskikbaar gemaak is en die ondersteuning wat aan ondernemings gegee is. “As ons nie ingegryp het om mense se lewensbestaan te verseker en ondernemings te red nie, sou die lewensomstandighede van ons mense en die omstandighede van duisende ondernemings aansienlik erger gewees het.”